ทิพยฯพึ่งมือโปรบริหารเงิน1.6พันล.
ทิพยประกันชีวิต พึ่งมืออาชีพบริหารเงินลงทุน 1,600 ล้าน หวังได้ผลตอบแทนสูง 15%
6 ก.ย. 2555

ทิพยประกันชีวิต พึ่งมืออาชีพบริหารเงินลงทุน 1,600 ล้าน หวังได้ผลตอบแทนสูง 15%
นายเชิดศักดิ์ สกุลทวีวัฒน์ ผู้อำนวยการฝ่ายลงทุน บริษัท ทิพยประกันชีวิต เปิดเผยว่า บริษัทมีแผนที่จะว่าจ้างให้บริษัทหลักทรัพย์จัดการกองทุน (บลจ.) บัวหลวง และ บลจ.กรุงศรีอยุธยา เพื่อให้เข้ามาช่วยบริหารเงินลงทุนของบริษัท โดยอยู่ระหว่างรอการอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) 
นายเชิดศักดิ์ กล่าวว่า ส่วนรูปแบบการลงทุนนั้น จะแบ่งเงินลงทุนที่มีอยู่ 1,600 ล้านบาท ออกเป็นสองส่วนเท่ากันให้กับ บลจ.ทั้งสองแห่งบริหาร โดยตั้งเป้าหมายตอบแทนไว้ที่ 15% ขณะปีที่ผ่านมามีเงินลงทุนอยู่เพียง 600 ล้านบาท และเป็นปีที่เพิ่งเริ่มทำธุรกิจ
นายเชิดศักดิ์ กล่าวว่า สาเหตุที่เงินลงทุนมีการเติบโตสูงค่อนข้างมากในปีนี้ ก็เป็นผลมาจากการเพิ่มทุนเมื่อเดือน พ.ค.ที่ผ่านมา เป็น 968 ล้านบาท จากเดิมอยู่ที่ 891 ล้านบาท 
อย่างไรก็ตาม ในปัจจุบันบริษัทมีสัดส่วนการลงทุนพันธบัตรรัฐบาล 60% หุ้นกู้รัฐวิสาหกิจ 20% หน่วยลงทุนและตราสารทุน 20% ผลตอบแทนจากการลงทุนอยู่ที่ 4.5% แต่คาดว่าสิ้นปีนี้ผลตอบแทนอยู่ที่ 5% ได้
สำหรับทิศทางการลงทุนช่วงที่เหลือของปีนี้ นอกจากจ้าง บลจ.บริหารแล้ว ยังเตรียมเข้าลงทุนเพิ่มในพันธบัตรรัฐบาลระยะยาว 15 ปี แต่คาดว่าคงหาได้ยาก ดังนั้น จึงมองมาที่พันธบัตรอายุ 3 ปีแทน รวมถึงหุ้นกู้รัฐวิสาหกิจ ซึ่งคาดว่าจะได้รับผลตอบแทนเฉลี่ยที่ 4-5% 
“ส่วนการลงทุนในหุ้นนั้น เราจะเน้นลงทุนในหุ้นที่มีพื้นฐานดี มีผลประกอบการดีต่อเนื่อง หรือมีการจ่ายปันผลไม่ต่ำกว่า 5% เป็นหลัก ที่สำคัญ พี/อี หรืออัตราราคากำไรต่อหุ้นต้องต่ำกว่าตลาด 10% และต้องอยู่ใน SET 100 เท่านั้น” นายเชิดศักดิ์ กล่าว
&amp;&lt;2288;